
Az intézményi, kari, tanszéki, szakterületi, valamint intézményközi szinten szerveződő tudományos és művészeti diákkörök országos összefogására, tevékenységük koordinálására, a diáktudományos tevékenységet végző hallgatók és az őket támogató oktatók szakmai szervezeteként jött létre az Országos Tudományos Diákköri Tanács (OTDT). A Tanács törvényben is rögzített feladata a felsőoktatási intézményekben folyó hallgatói tudományos és művészeti tevékenység segítése, támogatása, a diákköri mozgalom országos képviselete és összehangolása, a tudományos diákköri munkában központi szerepet betöltő szakmai bizottságok működési feltételeinek biztosítása, valamint országos jellegű tudományos és művészeti diákfórumok szervezése, tudományos diákköri tevékenységhez kapcsolódó országos elemzések, kiadványok szerkesztése és kiadása.
Az OTDT jelképe
Az OTDT jelképe a bagoly, mint a tudás, a tudomány és a bölcsesség szimbóluma. Az OTDT több formában és színben (fekete, bordó) használt grafikái, logói és az OTDT valamint OTDK elnevezés (teljes és rövid változata) levédett, a ® használatra jogosult.
Az egységes összetartozást mutatja, hogy több intézmény, hasonló jelképet (bagoly rajzokat, képeket) használ, illetve kérésre az OTDT biztosít az intézményi/kari tudományos diákköröknek egységesített grafikát, amit önkéntesen használhatnak (egyedi elnevezésük rögzítésével a grafika erre jelölt felületén).
Az OTDT kapcsolatai
Az OTDT egész tevékenysége során együttműködésre törekszik az oktatásért felelős minisztériummal, kiemelten annak a felsőoktatásért és tudománypolitikáért felelős szervezeti egységeivel, a Magyar Tudományos Akadémiával és annak intézményeivel, valamint más kutatóintézetekkel, a felsőoktatásban érintett további minisztériumokkal, országos tudományos és tehetséggondozó szervezetekkel (Országos Tudományos Kutatási Alapprogramok, Pro Scientia Aranyérmesek Társasága, Nemzeti Tehetségsegítő Tanács, Magyar Innovációs Szövetség, Kutató Diákok Országos Szövetsége, stb.)
A TDK tevékenység és az OTDT szabályozása
A tudományos diákkörök, a tudományos diákköri tevékenység és az Országos Tudományos Diákköri Tanács minisztériumi, illetve törvényi szabályozása megalakulás óta biztosított.




